b'\n_START_ARTICLE_\nTrepanacija\n_START_PARAGRAPH_\nTrepanacija yra skyl\xc4\x97s gyvo \xc5\xbemogaus ar kito gyv\xc5\xabno kaukol\xc4\x97je pragr\xc4\x99\xc5\xbeimas, atliekamas gydant ar ruo\xc5\xa1iant gyv\xc5\xabn\xc4\x85 eksperimentui._NEWLINE_Anks\xc4\x8diau ir dabar trepanacija naudojama medicinoje, kai po galvos traum\xc5\xb3 tenka pa\xc5\xa1alinti smegenis spaud\xc5\xbeian\xc4\x8dias kaul\xc5\xb3 nuolau\xc5\xbeas ar susidarius\xc4\xaf kre\xc5\xa1ul\xc4\xaf, i\xc5\xa1operuoti smegen\xc5\xb3 augl\xc4\xaf ar susidarius\xc4\xaf p\xc5\xablin\xc4\xaf._NEWLINE_Senov\xc4\x97je buvo tikima, kad per ang\xc4\x85 kaukol\xc4\x97je i\xc5\xa1eina lig\xc4\x85 suk\xc4\x97lusios piktosios dvasios. Europoje ir JAV saviveiklin\xc4\x97 trepanacija yra u\xc5\xbedrausta d\xc4\x97l kraujo u\xc5\xbekr\xc4\x97timo, smegen\xc5\xb3 su\xc5\xbealojim\xc5\xb3 ir infekcijos rizikos. Ji gali pasibaigti meningitu ir mirtimi.\n_START_SECTION_\nIstorija\n_START_PARAGRAPH_\nTrepanuotos kaukol\xc4\x97s randamos dar i\xc5\xa1 neolito laikotarpio. Pranc\xc5\xabzijoje rasta tokia kaukol\xc4\x97 datuojama ma\xc5\xbedaug 5000 m. pr. m. e. Peru ir Bolivijoje rasta viso apie t\xc5\xabkstant\xc4\xaf trepanuot\xc5\xb3 kaukoli\xc5\xb3, kuri\xc5\xb3 am\xc5\xbeius svyruoja nuo 500 m. pr. m. e. iki pat XVI a. \xc5\xa0iuo metu seniausia \xc5\xbeinoma trepanuota kaukol\xc4\x97 aptikta Zawi Chemi Shanidar vietov\xc4\x97je dabartiniame Irake, datuojama 9000 m. pr. m. e. Per \xc5\xbemonijos istorij\xc4\x85, trepanacijos praktika buvo vykdoma visame pasaulyje, aptikti pavyzd\xc5\xbeiai Lotyn\xc5\xb3 Amerikoje, Europoje, Azijoje, Artimuosiuose Rytuose, Ramiojo vandenyno pakran\xc4\x8di\xc5\xb3 regionuose; manoma, kad skirtingose pasaulio dalyse trepanacijos praktika buvo i\xc5\xa1vystyta nepriklausomai._NEWLINE_Specialius nurodymus, kaip daryti trepanacij\xc4\x85, yra apra\xc5\xa1\xc4\x99s Hipokratas._NEWLINE_Per istorij\xc4\x85 buvo taikomi keli trepanacijos metodai: kaukol\xc4\x97s grem\xc5\xbeimas, \xc4\xafpjovimas, gr\xc4\x99\xc5\xbeimas, prie\xc5\xa1 tai atitraukus skalpo od\xc4\x85. N\xc4\x97ra tiksliai \xc5\xbeinoma, kiek buvo taikoma anestezija, neatmetant ir skirting\xc5\xb3 kult\xc5\xabr\xc5\xb3 skirtingo skausmo suvokimo. Sp\xc4\x97jama, kad Peru buvo naudojami kokainmed\xc5\xbeio lapai, Europoje ir Artimuosiuose rytuose\xc2\xa0\xe2\x80\x93 mandragora, opijus, alkoholis. Gydymo nuo galvos traum\xc5\xb3 atvejais, tik\xc4\x97tina pacientai b\xc5\xabdavo netek\xc4\x99 s\xc4\x85mon\xc4\x97s, d\xc4\x97l ko anestezija nebuvo b\xc5\xabtina. Skausminga tik galvos odos atitraukimo proced\xc5\xabra, nes pa\xc4\x8dioje kaukol\xc4\x97je n\xc4\x97ra nerv\xc5\xb3.\n_START_SECTION_\nDabartis\n_START_PARAGRAPH_\nNemedicinin\xc4\x97 trepanacija neduoda jokios naudos sveikatai ir yra tik \xc5\xbealinga, kai kur atliekama iki dabar. \xc5\xa0i praktika pla\xc4\x8diai paplitusi kai kuriose Afrikos gentyse, ta\xc4\x8diau sutinkama ir vakarieti\xc5\xa1kose valstyb\xc4\x97se, kaip \xc4\xafvairi\xc5\xb3 kult\xc5\xb3, Naujojo Am\xc5\xbeiaus tik\xc4\x97jim\xc5\xb3 ar pavieni\xc5\xb3 mistini\xc5\xb3 praktik\xc5\xb3 dalis. Kai kas net teigia, kad trepanacijas reikia daryti ir sveikiems \xc5\xbemon\xc4\x97ms, taip pagerinant j\xc5\xb3 smegen\xc5\xb3 veikl\xc4\x85 ir ry\xc5\xa1\xc4\xaf su dvasiniu pasauliu._NEWLINE_Vienas i\xc5\xa1 \xc5\xbeinom\xc5\xb3 \xc5\xa1iuolaikini\xc5\xb3 trepanacijos atvej\xc5\xb3 yra medicinos mokykl\xc4\x85 baigusio, ta\xc4\x8diau prakti\xc5\xa1kai \xc5\xa1ioje srityje nedirbusio Bart Huges sau pa\xc4\x8diam atlikta operacija. 1965, po kelerius metus trukusi\xc5\xb3 eksperiment\xc5\xb3 su LSD, marihuana ir kitais narkotikais, Huges suman\xc4\x97, kad pasiekti nu\xc5\xa1vitim\xc4\x85 galima prasid\xc5\xabrus skyl\xc4\x99 galvoje. Jis naudojo elektrin\xc4\xaf gra\xc5\xbet\xc4\x85, skalpel\xc4\xaf ir poodin\xc4\x99 adat\xc4\x85 vietiniam nuskausminimui. Operacija u\xc5\xbetruko 45 minutes._NEWLINE_Viena i\xc5\xa1 Bart Huges pasek\xc4\x97j\xc5\xb3, Amanda Fielding i\xc5\xa1 Oksfordo (Anglija), filmavusi, kaip pati sau trepanuoja kaukol\xc4\x99, band\xc4\x97 kandidatuoti \xc4\xaf parlament\xc4\x85. 1978 metais rinkimin\xc4\x97je kampanijoje pabr\xc4\x97\xc5\xbe\xc4\x97, kad trepanacij\xc4\x85 padarys \xc4\xafprasta ir nemokama medicinine praktika. Surinkusi 40 bals\xc5\xb3, \xc4\xaf parlament\xc4\x85 nepateko._NEWLINE_Jos teigimu, per skyl\xc4\x99 galvoje smegenis pasiekia daugiau deguonies, tod\xc4\x97l ger\xc4\x97ja j\xc5\xb3 veikla. Pa\xc4\x8dios teigimu, dabar ji niekada neserga, turi daugiau energijos ir yra veiklesn\xc4\x97. Taip pat teigia, kad trepanuoti \xc5\xbemon\xc4\x97s re\xc4\x8diau serga neuroz\xc4\x97mis ir depresija, priklausomybe narkotikams ar alkoholiui, ta\xc4\x8diau mokslinink\xc5\xb3 nuomone tai t\xc4\x97ra placebo efektas.'